Mannréttindaráð Sameinuðu þjóðanna hefur samþykkt tillögu Íslands og Rúanda um sérstakt átak til hagræðingar í starfi þess . Slíkar ákvarðanir ráðsins eru lagðar fram af forseta ráðsins en Ísland og Rúanda hafa leitt samningaviðræður um slíka hagræðingu síðastliðið ár . Tillögurnar eru afrakstur umfangsmikillar yfirferðar undanfarna mánuði á skipulagi ráðsins þar sem rætt var m.a. við fulltrúa flestra ríkja heims . Þær gera ráð fyrir breyttum vinnuaðferðum og skipulagi funda ráðsins sem mun leiða til u.þ.b. tólf prósent fækkun funda án þess að draga úr skilvirkni ráðsins . Er um að ræða mestu breytingar á starfi ráðsins um árabil . „ Sameinuðu þjóðirnar standa frammi fyrir umtalsverðum lausafjárvanda og því mikilvægt að allt starf þess sé sem hagkvæmast , þó með það að markmiði að mikilvægt starf ráðsins verði fyrir sem minnstum áhrifum “ segir Guðlaugur Þór Þórðarson , utanríkisráðherra , „ Ísland heldur áfram að beita sér fyrir sterku mannréttindaráði sem geti haft jákvæð áhrif á mannréttindaástandið í heiminum “ . Er þetta eitt af síðustu verkum Íslands sem kjörins fulltrúa í mannréttindaráðinu en eitt af markmiðum Íslands á meðan setunni þar stóð var að tryggja að áframhaldandi sterkt starf mannréttindaráðsins , m.a. með því að treysta rekstrargrundvöll þess með hagræðingu í starfinu .